A Bizottság 96/77/EK irányelve
(1996. december 2.)
a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel szükséges a színezékeken és édesítőszereken kívüli egyéb élelmiszer-adalékanyagokokról szóló, 1995. február 20-i 95/2/EK európai parlamenti és tanácsi irányelvben [3] említett, a színezékeken és az édesítőszereken kívüli összes adalékanyag tekintetében tisztasági követelmények megállapítása;
mivel szükséges a legutóbb a 86/604/EGK irányelvvel [4] módosított, az emberi fogyasztásra szánt élelmiszerekben felhasználásra engedélyezett tartósítószerekre vonatkozó különleges tisztasági követelmények megállapításáról szóló, 1965. január 26-i 65/66/EGK tanácsi irányelvben [5] felsorolt tisztasági követelmények felváltása;
mivel szükséges a 82/712/EGK irányelvvel [6] módosított, az emberi fogyasztásra szánt élelmiszerekben felhasználható antioxidánsokra vonatkozó különleges tisztasági követelmények megállapításáról szóló, 1978. július 25-i 78/664/EGK tanácsi irányelvben [7] felsorolt tisztasági követelmények felváltása;
mivel a 65/66/EGK és a 78/664/EGK irányelvet ennek megfelelően hatályon kívül kell helyezni;
mivel figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által megszerkesztett Codex Alimentariusban az adalékanyagok vonatkozásában megállapított előírásokat és analitikai módszereket;
mivel ha az élelmiszer-adalékanyagokat az élelmiszerügyi tudományos bizottság értékelésében szereplő vagy az ezen irányelvben megemlített gyártási módszerektől, illetve alapanyagoktól jelentősen eltérő módszerekkel, illetve alapanyagokból állítják elő, azon adalékanyagokat értékelésre be kell nyújtani az élelmiszerügyi tudományos bizottsághoz azon célból, hogy az teljes körű értékelést végezzen, különös hangsúlyt fektetve a tisztasági követelményekre;
mivel az ezen irányelvben meghatározott intézkedések összhangban vannak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 95/2/EK irányelvben említett, a színezékeken és édesítőszereken kívüli élelmiszer-adalékanyagokra vonatkozó, a 89/107/EGK irányelv 3. cikke (3) bekezdésének a) pontjában említett tisztasági követelményeket ezen irányelv melléklete tartalmazza.
2. cikk
A 65/66/EGK és a 78/664/EGK irányelv hatályát veszti.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. július 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) Azon az 1997. július 1-je előtt forgalomba hozott vagy felcímkézett termékeket, amelyek nem felelnek meg az ezen irányelvnek, a készletek kimerüléséig forgalomba lehet hozni.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1996. december 2-án.